জিএসটি ভর্তি পরীক্ষা
জিএসটি গুচ্ছ ভর্তি পরীক্ষা (GST- General, Science & Technology) হলো বাংলাদেশের একটি বার্ষিক সমন্বিত ভর্তি ব্যবস্থা। এর মাধ্যমে ২৪টি সাধারণ এবং বিজ্ঞান ও প্রযুক্তি বিশ্ববিদ্যালয়ে ভর্তির যোগ্যতা যাচাই করা হয়। ২০২০-২০২১ শিক্ষাবর্ষে ভর্তির জন্য ২০২১ সালে সর্বপ্রথম পরিক্ষা অনুষ্ঠিত হয়। সর্বশেষ ২০২৪ সালে ৩,০৫,৩৪৬ জন শিক্ষার্থী ভর্তির জন্য পরীক্ষায় অংশগ্রহণের আবেদন করে। জিএসটি প্রক্রিয়ার বাইরে বাংলাদেশের কৃষি ও কৃষিপ্রধান সাতটি বিশ্ববিদ্যালয়ের ভর্তি পরীক্ষা হয় কৃষিভিত্তিক গুচ্ছ পদ্ধতিতে এবং প্রকৌশল ও প্রযুক্তি বিশ্ববিদ্যালয়ের সমন্বয়ে "প্রকৌশল গুচ্ছ" ভর্তি পরীক্ষা নেওয়া হয়। স্বাধীনতার পূর্বে প্রতিষ্ঠিত ও ১৯৭৩ সালের একটা অধ্যাদেশের অধীনে পরিচালিত ৪টি স্বায়ত্তশাসিত বিশ্ববিদ্যালয় এবং বুয়েট ছাড়াও কয়েকটি বিশেষায়িত বিশ্ববিদ্যালয় এই গুচ্ছ প্রক্রিয়ার আওতার বাইরে আছে। তবে বাংলাদেশ সরকার ও ইউজিসি সব সরকারি বিশ্ববিদ্যালয়ের সমন্বয়ে একক ভর্তি পরীক্ষা নেওয়ার চেষ্টা চালিয়ে যাচ্ছে।